- MARKU
- <
- 8
- >

8
Hlang Thawng Li a Kok
1 Te khohnin ah hlangping te hut koep om tih caak koi ba khaw khueh uh pawh. 2 Hnukbang rhoek te a khue tih, “Kai taengah hnin thum rhaeh uh coeng tih caak bakhaw a khueh uh voel pawt dongah he hlangping ham ka thinphat. 3 Te dongah a im ah buhmueh rhathih la amih ka tueih koinih longpueng ah tawnba uh ni. Amih khuikah hlangvang tah khohla lamkah ha pawk uh,” a ti nah.
4 A hnukbang rhoek long khaw, “He rhoek he kohong ah me lamkah buh nim hlang loh a cah thai eh he?” a ti uh. 5 Te dongah amih te, “Vaidam meyet na khueh uh?,” a ti nah hatah, “Parhih,” a ti uh.
6 Te dongah hlangping te diklai ah ngol ham a uen. Te phoeiah vaidam parhih te a loh tih a uem tih a aeh. Te daengah hlangping taengah tael hamla a hnukbang rhoek te a paek tih a tael uh. 7 Te phoeiah ngadik a yool a khueh uh te khaw a uem tih amih te, “He khaw tael uh,” a ti nah.
8 A caak uh tih a hah uh phoeiah a nueipil aka coih te voh rhih la a phueih uh. 9 Te vaengah thawngli tluk om uh. 10 Amih a hlah phoeiah tah lawng khuila tlek kun tih a hnukbang rhoek neh Dalmanutha paengpang la pawk.
Tolrhu te Rhael Lah
11 Mat 12. 38; Luk 11. 16 Te vaengah Pharisee rhoek te cet uh tih Jesuh te koe a oelh uh. Vaan lamkah miknoek te anih taengah a toem uh tih a noemcai uh. 12 Mat 12. 39; Luk 11. 29Tedae a lungbuei ah huei tih, “Balae hekah cadil loh miknoek a toem. Nangmih taengah rhep ka thui, Hekah cadil he miknoek tueng ham moenih,” a ti. 13 Te dongah amih te a toeng phoeiah koep kun tih rhalvangan la kat. 14 Te vaengah buh khuen ham a hmaai uh dongah lawng khuikah amih taengah vaidam pakhat bueng pawt atah atloe khueh uh pawh. 15 Luk 12. 1 Te vaengah amih te ol a paek tih, “Ngaithuen uh, Pharisee rhoek kah tolrhu neh Herod kah tolrhu te hmat uh,” a ti nah.
16 Te vaengah vaidam a khueh uh pawt te amamih khuiah dawtlet uh thae. 17 Tedae a ming dongah amih te, “Balae tih vaidam na khueh uh pawt te na thui uh. Na yakming uh pawt tih, na hmuhming uh thlan a? Na thinko te mangkhak la vawk khueh uh ne. 18 Jer 5. 21; Ezk 12. 2; Mrk 4. 12 Mik aka khueh rhoek loh na hmuh uh voel pawt tih hna aka khueh rhoek loh na yaak uh pawt dongah na poek uh moenih. 19 Thawngnga ham vaidam panga ka aeh vaengah a nueipil na phueih uh te voh meyet a bae?” a ti nah hatah Jesuh taengah, “Hlainit,” a ti na uh .
20 “Thawngli ham parhih vaengah a nueipil na phueih uh te voh meyet a bae?” a ti nah hatah Jesuh taengah, “Parhih,” a ti na uh .
21 Te phoeiah amih te, “Na hmuhming uh hlan a?,” a ti nah.
Mikdael Loh Kho a Hmuh
22 Bethsaida la a caeh uh vaengah mikdael te Jesuh taengla a khuen uh tih anih te taek sak ham a bih uh. 23 Te dongah mikdael kah kut te a tuuk tih kho voella a khuen tih a mik ah a timthoeih. A kut te a tloeng thil phoeiah, “Khat khat khaw na hmuh maia?” tila a dawt. 24 Te dongah oeloe tih, “Hlang rhoek te ka sawt dae thingkung aka cet bangla ka hmuh,” a ti nah.
25 Tedae a mik te a kut koep a tloeng pah thil daengah a cil pah tih a hoeih pah tih phaeng boeih a hmuh. 26 Tedae anih a im la a tueih vaengah tah, “Vangca la kun boeh,” a ti nah.
Jesuh He Messiah ni
27 Jesuh neh a hnukbang rhoek tah Kaisarea Philip kah kho la a caeh uh vaengah longpueng ah a hnukbang rhoek te a dawt tih, “Kai he hlang loh ulae a ti uh,” a ti nah.
28 Mrk 6. 14,15; Luk 9. 7,8 Te dongah amah te, “Pakhat loh tuinuem Johan, pakhat loh Elijah, tedae pakhat loh tonghma rhoek khuikah pakhat khat a ti uh,” a ti na uh .
29 Jhn 6. 68,69Jesuh loh amih te, “Nangmih ta kai he ulae na ti uh?” tila a dawt. Peter loh a doo tih, “Nang tah Khrih ni,” a ti nah.
30 Te vaengah amah kawng te thui pawt ham amih te a uen.
Khrih he Koep Thoo Ni
31 Te phoeiah amih taengah hlang capa te muep a patang ham neh patong rhoek loh a hnawt ham khaw, khosoihham rhoek neh cadaek rhoek loh a ngawn phoeikah hnin thum ah a thoh ham khaw a kuek te koe a thuituen. 32 Te vaengah ol te sayalh la a thui dongah Peter loh Jesuh te a khue tih koe a toel. 33 Tedae Jesuh loh mael tih a hnukbang rhoek te a sawt doeah Peter te a tluung tih, “ Satan, Pathen te na poek pawt tih hlang te na poek dongah ka hnuk la nong,” a ti nah.
Thinglam Kawt Lah
34 Mat 10. 38; Luk 14. 27 Te phoeiah a hnukbang rhoek neh hlangping te a khue tih, “Khat khat loh kai hnukah vai ham a ngaih atah amah a huek uh phoeiah a thinglam te kawt saeh lamtah kai m'vai saeh. 35 Mat 10. 39; Luk 17. 33; Jhn 12. 25 Amah khaw a hinglu te khang ham aka ngaih tah a hlong ni. Tedae amah khaw kai neh olthangthen ham a hinglu aka hlong tah daem ni. 36 Hlang pakhat te Diklai pum a dang dae a hinglu te a hlong atah balae a hoeikhang? 37 Hlang loh a hinglu ham balae tlansum la a phai eh? 38 He suentae lakliah kamah neh ka ol aka yah puei te tah samphaih neh hlangtholh la om coeng. Hlang capa loh a napa kah thangpomnah dongah hlangcim rhoek kah puencawn rhoek neh ha pawk vaengah anih te a yah puei van ni,” a ti nah.

- MARKU
- <
- 8
- >

8.11 Mat 12. 38; Luk 11. 16

8.12 Mat 12. 39; Luk 11. 29

8.15 Luk 12. 1

8.18 Jer 5. 21; Ezk 12. 2; Mrk 4. 12

8.28 Mrk 6. 14,15; Luk 9. 7,8

8.29 Jhn 6. 68,69

8.34 Mat 10. 38; Luk 14. 27

8.35 Mat 10. 39; Luk 17. 33; Jhn 12. 25

Public Domain