- LUKA
- <
- 10
- >

10
Sawmrhih A Tueih
1 Boeipa loh a tloe sawmrhih panit a tuek tih, amih te amah hmai kah pha hamla a cai thil kho neh a hmuen takuem la panit panit ah a tueih. 2 Mat 9. 37,38 Te vaengah amih taengah, “Cangah hamla yet dae bibikung yool, te dongah cangah Boeipa taengah bih uh lamtah amah kah cangah hmuen ah bibikung han hlah saeh. 3 Mat 10. 16 Cet uh, uithang lakli ah tuca bangla nangmih kan tueih coeng he. 4 Sungkoi, sungsa neh khokhom khaw khuen uh boeh, longpueng ah hlang kuttu uh boeh. 5 Im te na kun thil uh coeng atah lamhma la, 'He im khuiah ngaimongnah om saeh, 'ti na uh. 6 Te ah te ngaimongnah kah a capa a om van atah nangmih kah ngaimongnah loh anih soah om ni. Te pawt koinih nangmih taengla koep ha bal bitni. 7 1Ko 9. 14; 1Ti 5. 18 Te dongah amah tekah im ah naeh uh, amih taengkah te ca uh lamtah o uh. Bibikung tah a thapang a dang hamla tueng pai. Im pakhat lamloh im pakhat la thoeih uh boeh. 8 Khopuei te na kun uh thil tih nangmih te n'doe uh atah na taengah han tawn te ca uh. 9 A khuikah tattloel te hoeih sak uh lamtah amih te, 'Pathen kah ram tah nangmih taengah yoei coeng,’ ti nah. 10 Clt 13. 51 Tedae khopuei te na kun thil uh vaengah nangmih te n'doe uh pawt atah toltung ah cet uh. 11 Mat 10. 7-14; Mrk 6. 8-11; Luk 9. 3-5 Na khopuei lamkah loh kaimih kho dongah tangdik aka kap te nangmih kan khoek uh thil coeng, 'ti na uh. Tedae te nen te Pathen kah ram tah yoei coeng tila ming uh. 12 Sue 19. 24-28; Mat 11. 24; Mat 10. 15 Nangmih taengah ka thui, tekah khohnin ah Sodom te tekah khopuei lakah a phoeng la om ni.
Thinthah Kho Rhoek
13 Isa 23. 1-18; Ezk 26. 1—28. 26; Amo 1. 9,10; Zek 9. 2-4 Anunae nang Khorazim, anunae nang Bethsaida, nangmih ah thaomnah aka om te Tyre neh Sidon ah om koinih, tlamhni neh hmaiphu dongah ngol uh vetih yut uh dingrhae pawn ni. 14 Tedae laitloeknah khuiah Tyre neh Sidon te nangmih lakah a phoeng la om ni. 15 Isa 14. 13-15 Kapernaum nang te, vaan la na pomsang pawt nim? Tedae Hell la na cungpung bitni. 16 Mat 10. 40; Mrk 9. 37; Luk 9. 48; Jhn 13. 20 Nangmih taengah aka hnatun long tah kai ol a hnatun tih, nangmih aka hnawt long tah kai ni n'hnawt. Tedae kai aka hnawt long tah ka tueih hlang te khaw a hnawt,” a ti nah.
Sawmrhih Te Ha Mael
17 Sawmrhih panit tah omngaihnah neh mael uh tih, “Boeipa, nang ming nen tah rhaithae pataeng kaimih taengah boe a ngai uh coeng,” a ti uh.
18 Te vaengah amih te, “Satan he vaan lamkah khophaa a tlak banglam ni ka hmuh. 19 Tgt 91. 13 Rhul neh saelkhui-ta-ai khaw, rhal kah thaomnah boeih khaw cawt thil hamla nangmih taengah saithainah kam paek he. Te dongah pakhat nen pataeng nangmih te n'thae sak loengloeng boel saeh. 20 Tedae mueihla loh nangmih taengah boe a ngai dongah he omngaih uh boeh, vaan ah na ming a tarhit dongah mah omngaih uh,” a ti nah.
Capa Loh Pa A Phoe
21 Amah te vaeng tue ah Mueihla Cim loh a hlampan sak tih, “A Pa, vaan neh diklai kah Boeipa namah te kan uem, lungming hlangcueih taengkah na phah tangtae te cahmang rhoek taengah a pumphoe pah. Te pai saeh, a pa, te ni na hmaiah kolonah la aka om. 22 Jhn 3. 35; Jhn 10. 15 A cungkuem he a Pa loh kai taengah a tloeng. Pa mueh atah capa te unim ti khaw a ming moenih. Capa mueh atah pa te unim ti khaw a ming moenih. Amih taengah khaw capa loh pumphoe hamla a ngaih,” a ti nah.
23 Te phoeiah amah te hnukbang rhoek taengla mael tih, “Na hmuh uh he na mik loh a hmuh dongah he a yoethen. 24 Nangmih ham ni ka thui, nangmih loh na hmuh uh he tonghma rhoek neh manghai rhoek loh hmuh ham muep a ngaih uh dae ana hmu uh pawh, na yaak uh he ana yaak lam khaw ana yaak uh moenih,” a ti nah.
Samaria Hlang Then
25 Mat 22. 35-40; Mrk 12. 28-34 Te vaengah olming pakhat tah Jesuh te noemcai ham tarha thoo tih, “Saya, balae ka saii vetih dungyan hingnah ka pang eh?,” a ti nah.
26 Te dongah Jesuh loh anih te, “Olkhueng dongah a daek te metlam na tae te?” a ti nah.
27 Olr 6. 5; Tho 19. 18Anih long khaw a doo tih, “Boeipa na Pathen te na thinko boeih, na hinglu boeih, na thadueng boeih, na kopoek boeih neh, na imben te khaw namah pum bangla na lungnah ni,” a ti nah.
28 Tho 18. 5 Te dongah anih te, “Buelh nan doo coeng, te te saii lamtah na hing bitni,” a ti nah.
29 Tedae anih long te amah a tang a ngaih dongah, Jesuh te, “Ka imben te unim,” a ti nah.
30 Jesuh loh a doo tih, “Hlang pakhat tah Jerusalem lamkah loh Jerikho la suntla dae dingca rhoek neh tong uh. Anih te a pit uh phoeiah lucik la a khueh uh. Te daengah a toeng uh tih duekhlong la a caeh tak uh. 31 Tapkhoeh taploeng la khosoih pakhat tah tekah longpuei ah suntla tih anih te a hmuh dae a rhael. 32 Te vanbangla Levi khaw te hmuen kah aka om te a thoeng thil tih a hmuh dae a rhael bal. 33 2Kh 28. 15 Tedae Samaria yin pakhat loh anih te a thoeng thil tih a hmuh vaengah a thinphat. 34 Te dongah a paan tih a hma te a ben pah, situi, misurtui neh a toi pah. Te phoeiah anih te amah kah boiva dongah a ngol sak, rhaehim la a khuen tih, a cuncah. 35 A vuen ah tah denari panit te a loh tih imtawt te a paek. Te phoeiah, 'Anih he cuncah lamtah pakhat khaw na vak yet te tah ka mael vaengah nang te kan thuung bitni,” a ti nah.
36 Te rhoek pathum khuiah dingca kut ah aka cungku kah imben la ulae aka om ni tila na poek?” a ti nah.
37 Te vaengah anih long te, “A soah rhennah aka tueng sak te,” a ti nah.
Te phoeiah amah te Jesuh loh, “Cet lamtah namah loh saii van,” a ti nah.
Martha neh Mary
38 Jhn 11. 1A caeh uh vaengah kho pakhat ah pah. Te vaengah huta pakhat, a ming ah Martha loh Jesuh te a doe. 39 Te vaengah a mana Mary la a khue te khaw om. Anih tah Boeipa kah kho taengah ngol van tih a ol te a hnatun. 40 Tedae Martha tah bibi dongah mat tok. Te dongah koe pai tih, “Boeipa, kai mana tah nang hamla a ngaihuet voel pawt tih kamah bueng he thohtat ham n'hnoo coeng. Te dongah anih te thui pah lamtah kai n'bom mai saeh,” a ti nah.
41 Tedae anih te Boeipa loh a doo tih, “Martha, Martha, muep na mawn tih na tom na ta mai. 42 Tedae pakhat a ngoe om, Mary loh buham then te a tuek coeng dongah anih kah he rhawt pa uh mahpawh,” a ti nah.

- LUKA
- <
- 10
- >

10.2 Mat 9. 37,38

10.3 Mat 10. 16

10.7 1Ko 9. 14; 1Ti 5. 18

10.10 Clt 13. 51

10.11 Mat 10. 7-14; Mrk 6. 8-11; Luk 9. 3-5

10.12 Sue 19. 24-28; Mat 11. 24; Mat 10. 15

10.13 Isa 23. 1-18; Ezk 26. 1—28. 26; Amo 1. 9,10; Zek 9. 2-4

10.15 Isa 14. 13-15

10.16 Mat 10. 40; Mrk 9. 37; Luk 9. 48; Jhn 13. 20

10.19 Tgt 91. 13

10.22 Jhn 3. 35; Jhn 10. 15

10.25 Mat 22. 35-40; Mrk 12. 28-34

10.27 Olr 6. 5; Tho 19. 18

10.28 Tho 18. 5

10.33 2Kh 28. 15

10.38 Jhn 11. 1

Public Domain