- 2PETER
- <
- 1
- >

PETER CAPAT
A Pabae Nah
(Peter’s Second Letter)
PETER CAPAT (A PABAE) KAWNG
Khrihca la aka om van long tah Pathen kah kolonah la khosak (1.3) tih, amih taengah a paek oltak te khak tuuk hamla a thui. (1.12).
Boeipa Jesuh Khrih hnukbang rhoek te oltak dong lamloh khohmang sak hamla laithae tonghma neh laithae saya rhoek tah Khrihca rhaengpuei lakli la a kun te a rhalrhing sak. Tedae amih boethae aka saii rhoek tah a khoboe bangla dantanah a dang ni (2.1-22). Laithae saya neh tonghma loh bi mai cakhaw, Khrihca rhoek long tah awtkoi khosaknah nen ni hing ham a om. Yakmingnah, cuenah, uehnah khueh tih Pathen neh pilnam te lungnah a ngoe.
Hlang loh mebang ol thui mai cakhaw Boeipa Jesuh koep ha rhum ni ti te Khrihca rhoek loh hnilh ham a om moenih. (3.1-18):
Hekah capat he AD 67 tluk vaengah a tael.
Sawt Yoeinah
Kuttuknah neh thangthuinah (1. 1,2)
Boeipa hnukbang rhoek khosaknah (1. 3-15)
Khrih kah rhuepomnah (1. 16-21)
Laithae tonghma neh say (2. 1-22)
Boeipa tah ha rhum cangai ni (3. 1-18)
1
Kuttuuknah
1 Jesuh Khrih kah sal neh caeltueih Simon Peter loh , tangnah dongah mamih kah Pathen neh khangkung Jesuh Khrih kah duengnah, mamih neh vantlip la aka yo rhoek taengah kan yaak sak. 2 Nangmih Lungvatnah neh ngaimongnah tah Pathen neh mamih boeipa Jesuh mingnah lamloh nangmih taengah ping saeh.
Tangnah dongah Rhoengnah
3 Amah thaomnah Pathen kah a tarhing ah hingnah neh hingcimnah ham, a thangpomnah neh boethen dongah mamih aka khue te mingnah lamloh, mamih taengah a cungkuem m'paek coeng. 4 Te lamlong ni a phu aka tlo tih aka lenkoek olkhueh te mamih m'paek. Te daengah ni he rhoek lamloh Pathen kah a coengnah kah a pueipo, Diklai hoehhamnah dongkah hmawnnah neh na loeih la na om eh. 5 He dongah thahluenah te boeih rhoih uh. Khoboethen te na tangnah neh, mingnah te khoboethen neh, 6 mingnah te kuemsuemnah neh, kuemsuemnah te uehnah neh, uehnah te hingcimnah neh, 7 hingcimnah te khaw manuca lungnah neh, manuca lungnah te khaw lungnah neh thap uh. 8 He rhoek tah nangmih ah om tih a pungtai dongah mamih boeipa Jesuh Khrih kah mingnah dongah palyal pawt tih a tlongtlai n'khueh moenih. 9 He rhoek neh aka om pawt te tah mikdael la om tih a hmuh toi. A tholh dingrhae vaengkah cimcaihnah te hnilhnah a khueh. 10 Te dongah, manuca rhoek, nangmih kah khuenah neh tueknah te saii hamla khangmai la haam uh lah. Te te aka saii tah vaikhat khaw na paloe loengloeng mahpawh. 11 Te daengah ni mamih Boeipa neh Khangkung Jesuh Khrih kah dungyan ram la kunnah te nangmih ham kodam la han thap eh. 12 Te dongah hekah a kawng he na ming uh tih, oltak dongah na om uh te cawt duel cakhaw nangmih te a thoelh ham ka cai taitu. 13 Tahae kah rhaehim ah ka om khuiah thoelhnah neh nangmih haeng ham te khaw dueng tila ka poek. 14 Mamih kah Boeipa Jesuh Khrih long pataeng kai taengah a thuicaih vanbangla kai kah rhaehim a capitnah tah om pawn ni tila ka ming. 15 Tedae kai te ka sunglatnah hnukah he he nangmih taengah poekkoepnah khueh sak taitu ham khaw ka haam.
Olphong he Thuem
16 Mamih Boeipa Jesuh Khrih kah thaomnah neh a lonah te cil la ka phueng uh tih ka vai dongah nangmih taengah kam phoe uh moenih. Tedae a lennah te aka hmukung rhoek la ka om uh ta. 17 Mat 17. 1-5; Mrk 9. 2-7; Luk 9. 28-35.Pa Pathen taeng lamkah hinyahnah neh thangpomnah a doe vaengah tebang aka khuet thangpomnah lamloh, “Kamah capa tah kamah thintlo pai ni he, a soah kai ka lungtlun,” tila anih taengah ol hang khuen. 18 Tlang cim ah amah neh ka om uh vaengah vaan lamkah hekah ol he hang khuen tih, kaimih long khaw ka yaak uh. 19 Te phoeiah tonghma ol te khaw khangmai la ka khueh uh. Tekah te nangmih thinko ah khothai tih thuipa a thoeng duela tikhut hmuen ah aka vang hmaiim bangla ngaithuen uh lamtah balh saii uh. 20 He he lamhma la ming uh. Cacim kah tonghma ol boeih tah amah la thuicaihnah a om moenih. 21 Tonghma ol tah hlang kongaih lamloh hang khuen noek moenih. Tedae Mueihla Cim kah a mawt rhangneh Pathen taengkah ni hlang loh a phong.

- 2PETER
- <
- 1
- >

1.17 Mat 17. 1-5; Mrk 9. 2-7; Luk 9. 28-35.

Public Domain