- JOEL
- <
- 1
- >

JOEL
(The Book of Joel)
Joel Cabu Kawng
Tonghma Joel kah mangthui dongah tholh yutnah aka khueh tah dantatnah a khoe pah tih hingthainah ham khodawk a ngai a ti. Khohmuen kah kaisih a tlung te Joel loh a hm uh. Te kaisih tangboeng long te vaan khaw boeih a hmuep sak. Te long te khohmuen kah toi-an neh sulrham boeih a caak. Te kah tangboeng kaisih tah hnukpoh pilnam hamla Pathen kah dantatnah ni. Kaisih bangla caem loh namtu a ngawn te a hmuh sak. Khohmuen te hi coeng, khosoih rhoek khaw nguekcoi coeng, lunglai khaw rhungrhap coeng. Ngaihmangnah hmanah Joel loh Boeipa a khue tih aka loh ham olcaeknah Boeipa khohnin kawng a thui. Boeipa long tah pilnam te ha bal saeh lamtah amih te lungma ka ti bitni,” a ti. A bawtnah ah tah kaisih loh a phae te koep a hoeih sak vetih pilnam loh Boeipa a bawk pawn ni. Israel neh Judah aka uk rhoek soah khaw Pathen kah dantatnah pai ni. Pathen uknah hmuiah ram te hoeih vetih Pilnam khaw hil uep pawn ni.
Sawt Yoeinah
I. Boeipa kah Khohnin a painah 1. 1-20
A. Tonghma 1. 1
B. Kaisih lucik 1. 2-7
C. Pilnam yutnah neh Thangthuinah 1. 8-20
II. Boeipa kah khohnin a phong 2.1-32
A. Rhalmah sahai 2. 1-10
B. Armageddon Boeipa Caempuei 2. 11
C. Palestin rhaengnaeng kah yutnah 2. 12-27
D. Rhaengnaeng taengah hlatnah 2.28-29
E. Boeipa Khohnin kah miknoek 2.30-32
III. Namtom Soah Laitloeknah 3.1-16
A. Israel kho koep saknah3. 1
B. Namtom Laitloeknah 3. 2-3
C. Phoenicia neh Philistia a ho 3.4-8
D. Caem neh laitloekkung khuenah 3.9-16
IV. Kum Thawngkhat yoethennah 3.17-21
A. Jerusalem rhoeng hang 3.17
B. Judah ah khobuh 3.18
C. Egypt neh Edom pong 3.19
D. Jerusalem kah pomsangnah 3.20-21)
1
1 BOEIPA ol tah Pethuel capa Joel taengah pai.
Kaisih Lucik
2 He he patong rhoek loh ya uh lamtah khohmuen khosa boeih loh hnatun uh. He he nangmih tue neh na pa rhoek tue ah khaw om noek nim? 3 Te te na ca rhoek ham neh na ca rhoek kah a ca rhoek ham khaw, a ca rhoek kah cadilcahma patoeng ham khaw daek pah. 4 Lungmul cakcoih te kaisih loh a caak, kaisih cakcoih te lungang loh a caak, lungang cakcoih te phol loh a caak. 5 Yurhui rhoek haenghang uh lamtah rhap uh laeh. Thingtui loh na dang te a koek ham coeng dongah misurtui aka o boeih loh rhung uh laeh. 6 Olp 9. 8.Namtom loh ka pilnu khohmuen ah pongpa tih hlangmi na moenih. A no khaw sathueng no coeng tih sathuengnu kah pumcu khaw a khueh. 7 Ka misur khaw loto la a khueh tih ka thaibu he vahhu la tlaai rhoe tlaai coeng. A baek te bokphae la a voeih. 8 A va camoe ham tlamhni aka bai oila bangla rhaloei laeh. 9 BOEIPA im lamkah khocang neh tuisi khaw pat tih BOEIPA bibi khosoih rhoek te kohuet coeng. 10 Khohmuen a rhoelrhak tih diklai nguekcoi coeng. Cangpai a rhoelrhak pah tih misur thai khaw kak. Situi khaw ha. 11 Lopho rhoek yak uh lamtah dumpho rhoek te rhung uh laeh. Cang ham neh cangtun ham khaw lohma cangah paltham coeng. 12 Misur neh thaibu te rhae coeng. Tale, rhophoe neh thaihthawn khaw huum tih khohmuen thingkung boeih koh. Hlang ca rhoek lamkah omngaihnah khaw daeh coeng. 13 Khosoih rhoek aw yen uh lamtah rhaengsae uh. Hmueihtuk kah aka thotat rhoek rhung uh laeh. Ka Pathen kah tueihyoeih rhoek kun uh lamtah tlamhni neh rhaeh uh. Na Pathen im lamkah khocang neh tuisi khaw a hloh coeng. 14 Yaehnah te ciim uh lamtah pahong khaw hoe uh laeh. Patong rhoek, khohmuen khosa boeih te na Pathen BOEIPA im ah tingtun uh lamtah BOEIPA taengah pang uh.
Boeipa Hnin
15 Isa 13. 6.Ya-oe khohnin aih! BOEIPA kah khohnin yoei coeng tih tlungthang lamloh rhoelrhanah la pai ni. 16 Buh he mamih mikhmuh kah moenih a? Mamih Pathen im lamloh kohoenah neh omngaihnah khaw pat coeng. 17 A tii a muu te a laitling hmuiah ut coeng. Thakvoh khaw pong coeng. Cangpai te pok tih khai koengloeng uh coeng. 18 Rhamsa loh luemnah tal tih mat huei uh. Saelhung tuping rhoek a lukil uh. Amih kongah boiva tuping khaw boe coeng. 19 Khosoek kah toitlim te hmai loh a hlawp tih khohmuen thingkung boeih hmaisai loh a hlawp dongah BOEIPA nang taengah ka puen. 20 Kohong rhamsa pataeng sokca tui boeih kak tih khosoek kah a toitlim hmai loh a hlawp pah dongah nang te m'phoe coeng.

- JOEL
- <
- 1
- >

1.6 Olp 9. 8.

1.15 Isa 13. 6.

Public Domain